Vyf met SA bande in Amerika se groep vir ARKVyf spelers met Suid-Afrikaanse bande is ingesluit in die Amerikaanse Arende se groep vir die komende Amerikas-rugbykampioenskap (ARK) wat Woensdag aangekondig is. Die span word deur `n gewese afrigter van die Lions en Goue Leeus, die Nieu-Seelander John Mitchell, gebrei. James Hilterbrand (haker), Todd Clever (losvoorspeler en kaptein), Shaun Davies (skrumskakel) en JP Eloff (senter) is in die groep vir al vyf wedstryde teen Uruguay, Brasilië, Kanada, Chili en die Argentynse Vyftiental. Hanco Germishuys (losvoorspeler) is slegs vir laasgenoemde twee kragmetings opgeroep. Die Australiër Hilterbrand was kortstondig by die OP Kings voor die spelers einde 2015 onbetaald laat gaan is; Clever was twee seisoene lank aan die Lions en Goue Leeus verbonde; Davies is in Durban en Eloff in Pretoria gebore. Eersgenoemde is `n produk van Westville Boys High in Durban en Eloff van die Hoër Tegniese Skool John Vorster in sy geboortestad. Germishuys, wat Griekwas by die o.13-Cravenweek verteenwoordig het, het verlede jaar Amerika se o.20-span aangevoer. Loffie se span wen 68-5  Hy (Germishuys) is Saterdag as die speler van die wedstryd aangewys toe Eugene (Loffie) Eloff se Austin Huns die Dallas Harlequins 68-5 in die Red River-liga afgeransel het. Eloff het nes Mitchell die Lions en Goue Leeus afgerig, maar veral groot sukses as afrigter van die SA o.19-span behaal en twee keer die Junior Wêreldbeker in dié afdeling gewen. Hy het sy tevredenheid met die wegholoorwinning uitgespreek, maar beklemtoon dat daar nog heelwat skaafwerk vir die wenspan voor lê. Die Huns se volgende uitdaging is teen die sewemalige nasionale kampioen, Old Mission Beach Athletic Club (OMBAC) van San Diego. Boot bedank  Jan Boot, `n gewese Carltonafrigter en oudbreier van die Blou Bulle se o.21-span, het Vrydag as afrigter van Dallas Quins bedank. Dis nie bekend wat sy toekomsplanne is nie.